Kapenaars maak SA trots op parade in China | Netwerk24
Kapenaars maak SA trots op parade in China
07 Februarie 2019 08:02
'n Groep dansers van die Kaapstad Karnaval het Dinsdag die gehoor by die jaarlikse Chinese Nuwejaarsfeesvieringe in Hongkong met hul optrede bekoor.
Die Likhwezi-kunsprojek, wat al meer as vyf jaar by die Kaapstad Karnaval optree, Dinsdag by die Chinese Nuwejaarsparade.
Die groep is deur die toerismeraad van Hongkong genooi om by Cathay Pacific se Internasionale Chinese Nagparade op te tree.
Jay Douwes, uitvoerende hoof van die Kaapstad Karnaval, sê dié geleentheid dui daarop dat hulle vaardige kostuumontwerp en kreatiwiteitsvlak van goeie gehalte is en dat Suid-Afrikaanse karnavalkunstenaars geskik is om op internasionale feeste en parades te presteer, soos die Chinese parade. Die Chinese parade het dieselfde formaat as die Kaapstad Karnaval met skouspelagtige sierwaens en altesaam 25 groepe wat optree.
Die groep karnavalkunstenaars, wat uit die Likhwezi-kunsprojek bestaan, het saam 'n fantastiese roetine vir hul optrede saamgestel, sê Pamela Mtati, die groep se leier. Die Likhwezi-kunsprojek tree al meer as vyf jaar by die Kaapstad Karanaval op.
"Ons het 'n sterk Afrika-vertoning geskep wat die wonderlike talent vertoon wat ons in hierdie land het," sê Mtati.
Hulle het die liedjie, "Mambhele", gekies vir die opvoering aangesien dit nodig was om met die Afrika-invloed te resoneer. Die liedjie is deur die Abavuki Marimba-orkes van Langa in Kaapstad opgevoer.
Die spoggerige kostuums wat gekies is, was stamkostuums met enorme kopstukke – die protea en 'n olifant. Die dansers was geklee in swart en geel kostuums met 'n tradisionele Xhosa-ontwerp.
"Dit is ons tyd om Suid-Afrika en al sy ongelooflike talente in kostuum en dans te vertoon," sê Douwes.
Die Kaapstad Karnaval vind vanjaar op 16 Maart plaas. Meer as 2 000 karnavalgangers word verwag wat die lekkerlooproete van 1,2 km in Groenpunt sal geniet. Meer as 50 energieke en talentvolle groepe kunstenaars sal hul skouspelagtige sierwaens, reusepoppe en buitensporige kostuums op die karnaval ten toon stel.